**שמחת הגאולה**

**עשר לשונות של שמחה**

השמחה פורצת כאשר האדם מגיע למצב של שלמות. כאשר הוא משתחרר ממצוקותיו וזוכה להשלים את עצמו ואת תפקידו: "השמחה הוא כאשר האדם הוא בשלימותו" (באר הגולה הבאר הרביעי). וכן "העונג דבק עם שלמות המעשה" (עקדת יצחק ויקרא י' ג נ"ט).

אולם שלמות הפרט לעולם לא תהיה מלאה אלא אם המציאות סביבו תתוקן ותושלם, העם ייפדה מצרותיו, יצא מאפלה לאורה ומשעבוד לגאולה שלמה. על כן כרך הכתוב את השמחה בגאולה.

פעמים רבות בתהילים: שִׁיר הַמַּעֲלוֹת בְּשׁוּב ה' אֶת שִׁיבַת צִיּוֹן הָיִינוּ כְּחֹלְמִים. אָז יִמָּלֵא שְׂחוֹק פִּינוּ וּלְשׁוֹנֵנוּ רִנָּה אָז יֹאמְרוּ בַגּוֹיִם הִגְדִּיל ה' לַעֲשׂוֹת עִם אֵלֶּה. הִגְדִּיל ה' לַעֲשׂוֹת עִמָּנוּ הָיִינוּ שְׂמֵחִים (קכ"ו א-ג).

"אמר רבי יוחנן משום רבי שמעון בן יוחאי: אסור לאדם שימלא שחוק פיו בעולם הזה. שנאמר: 'אז ימלא שחוק פינו ולשוננו רנה'. אימתי? בזמן ש'יאמרו בגוים הגדיל ה' לעשות עם אלה'" (ברכות ל"א א).

ושוב: מִי יִתֵּן מִצִּיּוֹן יְשׁוּעַת יִשְׂרָאֵל בְּשׁוּב ה' שְׁבוּת עַמּוֹ יָגֵל יַעֲקֹב יִשְׂמַח יִשְׂרָאֵל (י"ד ז).

ישעיהו: וְאָמַר בַּיּוֹם הַהוּא הִנֵּה אֱלֹהֵינוּ זֶה קִוִּינוּ לוֹ וְיוֹשִׁיעֵנוּ זֶה ה' קִוִּינוּ לוֹ נָגִילָה וְנִשְׂמְחָה בִּישׁוּעָתוֹ (כ"ה ט).

וּפְדוּיֵי ה' יְשׁוּבוּן וּבָאוּ צִיּוֹן בְּרִנָּה וְשִׂמְחַת עוֹלָם עַל רֹאשָׁם שָׂשׂוֹן וְשִׂמְחָה יַשִּׂיגוּן נָסוּ יָגוֹן וַאֲנָחָה (ל"ה י, נ"א יא).

שִׂמְחוּ אֶת יְרוּשָׁלִַם וְגִילוּ בָהּ כָּל אֹהֲבֶיהָ שִׂישׂוּ אִתָּהּ מָשׂוֹשׂ כָּל הַמִּתְאַבְּלִים עָלֶיהָ(ס"ו י).

ירמיהו: כִּי כֹה אָמַר ה' רָנּוּ לְיַעֲקֹב שִׁמְחָה וְצַהֲלוּ בְּרֹאשׁ הַגּוֹיִם הַשְׁמִיעוּ הַלְלוּ וְאִמְרוּ הוֹשַׁע ה' אֶת עַמְּךָ אֵת שְׁאֵרִית יִשְׂרָאֵל (ל"א ו).

כֹּה אָמַר ה' עוֹד יִשָּׁמַע בַּמָּקוֹם הַזֶּה אֲשֶׁר אַתֶּם אֹמְרִים חָרֵב הוּא מֵאֵין אָדָם וּמֵאֵין בְּהֵמָה בְּעָרֵי יְהוּדָה וּבְחֻצוֹת יְרוּשָׁלַם הַנְשַׁמּוֹת מֵאֵין אָדָם וּמֵאֵין יוֹשֵׁב וּמֵאֵין בְּהֵמָה. קוֹל שָׂשׂוֹן וְקוֹל שִׂמְחָה קוֹל חָתָן וְקוֹל כַּלָּה קוֹל אֹמְרִים הוֹדוּ אֶת ה' צְבָאוֹת כִּי טוֹב ה' כִּי לְעוֹלָם חַסְדּוֹ מְבִאִים תּוֹדָה בֵּית ה' כִּי אָשִׁיב אֶת שְׁבוּת הָאָרֶץ כְּבָרִאשֹׁנָה אָמַר ה'" (ל"ג י-יא).

גאולת ישראל היא אפוא מקור השמחה ועיקרה: "נגילה ונשמחה בך. בעשרה לשונות של שמחה נקראו ישראל: גילה, שישה, שמחה, רנה, פצחה, צהלה, עלצה, עלזה, חדוה, תרועה. גילה, 'גילי מאד בת ציון' (זכריה ט'). שישה, 'שוש אשיש בה'' (ישעיהו ס"א). שמחה, 'שמחו את ירושלם' (שם ס"ו). רנה, רני ושמחי בת ציון (זכריה ב'). פצחה, 'פצחי רנה וצהלי' (ישעיהו נ"ד). צהלה, 'צהלי ורני' (שם יב). עלצה, 'עלץ לבי בה'' (שמואל-א ב'). עלזה, 'ויעלוז לבי ומשירי אהודנו' (תהלים כ"ח). חדוה שנאמר, 'ועבדו בני ישראל... חנכת בית אלהא דנה בחדוה' (עזרא ו'). תרועה, 'הריעו לה' כל הארץ'" (תהלים צ"ח. שיר השירים רבה א' כ"ט א).

והסביר זאת הזוהר (ח"ג קי"ח א, מתורגם): "שמחו את ירושלם וגו', לפי ששמחה לא נמצאת אלא בזמן שעמדו ישראל בארץ הקדושה כי שם נתחברה השכינה בהקב"ה, ואז היא שמחת כלם, שמחת העליונים והתחתונים. ובזמן שישראל אין נמצאים בארץ הקדושה אסור לו לאדם לשמוח ולהראות שמחה, שכתוב: שמחו את ירושלים וגילו בה וגו'. וגילו בה דווקא. רבי אבא ראה איש אחד שהיה שמח בבתי משחק השרים שבבבל, בעט בו ואמר: שמחו את ירושלים כתוב, בזמן שירושלים בשמחה צריך האדם לשמוח...

א"ר יהודה והלא כתיב 'כי בשמחה תצאו', וזו היא כנסת ישראל. וכיון שאמר תצאו, היינו מן הגלות, ונקראת שמחה. א"ל: ודאי כך הוא שכל זמן שהיא בגלות ושוכבת לעפר לא נקראת שמחה, עד שהקב"ה יבוא אליה ויקימה מהעפר ויאמר: התנערי מעפר קומי, קומי אורי וגו', ויתחברו כאחד, אז שמחה תהיה נקראת שמחת הכל. ואז: בשמחה תצאו, בודאי. ואז הרבה חיילות יצאו לקראת השכינה לשמוח בחופת המלך. כמש"כ: ההרים והגבעות יפצחו לפניכם רנה. וכתוב כי הלך לפניכם ה' ומאספכם אלהי ישראל.

**שִׂמְחוּ אֶת יְרוּשָׁלִַם**

ירושלים היא שילוב שלם של מקדש ומלכות, צדק ומשפט, שילוב שלם זה עושה את ירושלים לעיר השמחה. השמחה מהותית בה, על כן נקראת על שמה: יְפֵה נוֹף מְשׂוֹשׂ כָּל הָאָרֶץ (תהילים מ"ח ג). ומשום כך: שָׂשׂוֹן וְשִׂמְחָה יִמָּצֵא בָהּ (ישעיהו נ"א ג). ושוב: שָׂשׂוֹן וְשִׂמְחָה יַשִּׂיגוּן (נ"א יא).

"משוש כל הארץ, שלא היה אחד מישראל מיצר כשהיה ביהמ"ק קיים. למה? שהיה אדם נכנס לשם מלא עונות, והיה מקריב קרבן ומתכפר לו. אין שמחה גדולה מזו שהיה יוצא צדיק" (שמות רבה ל"ו א ראה רסיסי לילה ו': סימן לתפילה המקובלת הוא השמחה שלאחריה וכן הוא אומר (נ"ו ז): ושמחתים בבית תפילתי).

בהמ"ק באמצע העולם שמשם אורה ושמחה יוצאת לכל מקום כדכ': משוש כל הארץ (שפת אמת דברים תבא תרנ"ג. וכן שפת אמת בראשית, חנוכה, תרנ"א).

כעיר של שמחה אסור להכניס לתוך ירושלים אפילו הרהור של צער:

"א"ר יוחנן כיפה של חשבונות היתה חוץ לירושלים, וכל מי שמבקש לחשב הולך לשם. למה? שלא יחשב בירושלים ויצר. לפי שנקראת: משוש כל הארץ. וכל השבח הזה למה? שהיא קרית מלך רב. ומשחרבה, ערבה השמחה, גלה משוש כל הארץ (כ"ד יא). מהו ערבה? חשכה... בעולם הזה (בגלות) שבת משוש כל הארץ, כשישוב הקב"ה ויבנה את ירושלים, הוא מחזיר את השמחה, שנאמר: כִּי נִחַם ה' צִיּוֹן נִחַם כָּל חָרְבֹתֶיהָ וַיָּשֶׂם מִדְבָּרָהּ כְּעֵדֶן וְעַרְבָתָהּ כְּגַן ה' שָׂשׂוֹן וְשִׂמְחָה יִמָּצֵא בָהּ תּוֹדָה וְקוֹל זִמְרָה (שמות רבה נ"ה ב)"

כל זה כאשר היה המקדש על מכונו וירושלים בתפארתה. אך גם בחורבנה יכולה ירושלים לרומם את המסתופפים בצילה. כי ירושלים איננה רק מקום, אלא ישות, ציון, השכינה, ושמחת הגאולה אינה רק שמחת העם, אלא שמחתה של ירושלים עצמה, שמחת השכינה. על כן מצוה עם ישראל להתחבר אל ירושלים המתעוררת ולשמוח בשמחתה: כִּי אִם שִׂישׂוּ וְגִילוּ עֲדֵי עַד אֲשֶׁר אֲנִי בוֹרֵא כִּי הִנְנִי בוֹרֵא אֶת יְרוּשָׁלִַם גִּילָה וְעַמָּהּ מָשׂוֹשׂ. וְגַלְתִּי בִירוּשָׁלִַם וְשַׂשְׂתִּי בְעַמִּי וְלֹא יִשָּׁמַע בָּהּ עוֹד קוֹל בְּכִי וְקוֹל זְעָקָה (ישעיהו סה יח-יט). וכן: שִׂמְחוּ אֶת יְרוּשָׁלִַם וְגִילוּ בָהּ כָּל אֹהֲבֶיהָ שִׂישׂוּ אִתָּהּ מָשׂוֹשׂ כָּל הַמִּתְאַבְּלִים עָלֶיהָ (ס"ו י).

באמצעות ירושלים מתחבר היחיד ומתקשר אל כנסת ישראל, ושואב תעצומות משמחתה:

"כל מה שאדם מרבה בתורה ובמצות מתקשר הוא יותר בכנסת ישראל ומרגיש בקרבו את נשמת הכלל כולו בתמציתו היותר עליון, וחש בכל מהותו את הצער של כנסת ישראל בשפלותה, ומתענג משמחת עולמים העתידה לפניה, ומתפאר בהכרה עמוקה פנימית בהוד עליונותה האלהית. ובכל עת שמחה של מועדי ששון וחידושי הזמנים לימים ולחדשים, הוא כולו מוקף ומלא תעצומות עוז של שמחתה ומשוש גילה. 'שמחו את ירושלים וגילו בה כל אוהביה שישו אתה משוש כל המתאבלים עליה למען תינקו ושבעתם משד תנחומיה למען תמצו והתענגתם מזיז כבודה'" (אורות, אורות ישראל ג' ז', שמונה קבצים ג' עב).

הביטוי 'שִׂמְחוּ אֶת יְרוּשָׁלִַם' יש בו גם משמעות הפוכה. כלול בו לא רק לשמוח 'עם', אלא גם לשמח 'את'. ירושלים אינה ממהרת להינחם, היא הולכת ונבנית ואף על פי כן: וַתֹּאמֶר צִיּוֹן עֲזָבַנִי ה' וַאדֹנָי שְׁכֵחָנִי (ישעיה מ"ט יד). יש שלב של התפתחות בו העם מצווה להקים אותה מעפרה, צריך להפסיק להתאבל ולהתחיל את השמחה. זה אולי נראה מעט מוקדם מדי, אך אין להמתין להשלמת הגאולה בפועל. המנחמים והשמחים יעודדו את ירושלים, יגרמו לה לשאוב ממעייני הישועה עוצמה וכוח. כך יזכו היא והמשישים אותה להשלים את המהלך, ולשמוח יחד שמחה שלמה.

אין גם להשלים עם מצב שהעיר כבר הולכת ונבנית, והעם עוד שקוע באבלו, עליו להתעורר ולהבחין בשינוי המתחולל בעיר, ולשמוח עם ירושלים בשמחתה: "כל המתאבל על ירושלים זוכה ורואה בשמחתה, ושאינו מתאבל על ירושלים - אינו רואה בשמחתה" (בבא בתרא ס' ב), אין זו רק הבטחה ושכר בלבד, אלא גם הטלת אחריות וחובה על המתאבלים להרגיש ולראות בבוא שמחתה, ולהתחיל להשיש את ירושלים על כך.

כן פירשו חסידים: הנה נודע בשם הבעש"ט פי' הכ' (תהלים כ' ו) ימלא ד' כל משאלותיך שהכוונה שכל משאלות האדם צריך להיות רק לכבוד השם יתעלה שימלא השם הויה ב"ה כי לע"ע בגלות אין השם שלם ואין הכסא שלם. וזפ"ה ימלא ד', שיהיה השם מלא בהיחוד זה יהיה כל משאלותיך. כי אמנם אך זה צריך האדם לכוון בכל מעשיו לשם יחוד קוב"ה לאוקמי שכינתא מעפרא. 'יהי רצון כו' שנשמור חוקיך בעוה"ז ונזכה ונחי' ונראה ונירש טובה וברכה לחיי עוה"ב'. פי' שנירש עתה ונזכה בימינו לעורר שני ימות המשיח וחיי עוה"ב כמו שא"א אתה הוא בעוה"ז ואתה הוא לעוה"ב. פי' אתה הוא עם הצדיק שהוא בעוה"ז והוא בעוה"ב, גם בעוה"ז נחשב לו העולם העליון בא לו כבר כנ"ל... וז"ש הכתוב 'שמחו את ירושלים וגילו בה', פי' להביא מיד שמחה וגילה אל ירושלים ע"י התעוררת שלמטה, שישו אתה משוש מיד כל המתאבלים עלי' כמו שבארנו. כי השם ירושלים הוא מוסב על ירושלים שלמעלה והשכינה. למען תינקו ושבעתם אח"כ משד תנחומיה של השכינה כי היא תשוב ותנחם את בנ"י (תפארת שלמה פ' דברים באריכות).

ההשתוקקות לגאולת ירושלים, מחוללת שינוי פנימי בעולם, ומאפשרת לאדם לראות כבר עתה בתוך לבו, התחלה של התיקון ובניין ירושלים: "זוכה ורואה בשמחתה. אין המכוון לעתיד לבוא כי הלא נאמר בלשון הווה, זוכה ורואה וכו'. רק שלפי ערך התשוקה והגעגועים שלו בפנימיות הלב, לעומת כן הוא זוכה מיד להיות רואה ומרגיש בלבו בשמחתה, בבחינת שמחו צדיקים בה'. ועבור זה נתקנו כל נוסח התפילות בלשון הווה: בונה ירושלים, מצמיח ישועה, המחזיר שכינתו לציון. מפני שבאמת המה נענים בתמידיות, וכמו שנאמר: ישמח ישראל בעושיו בני ציון יגילו במלכם" (תהלים קמ"ט ב. פרי צדיק דברים ואתחנן).

גם ליטאים כוונו לכך. אהבת ירושלים מעניקה לאדם את האפשרות להבחין עתה בשורשי עצמתה, ולכן כבר להקדים ולשמוח בשמחתה, ולקרב בכך את הגאולה (זכרון יוסף, ר' אליהו מאיר בלוך מטלז): "מפשטות לשון הכתוב משמע שהנביא מבשר את אוהבי ירושלים והמתאבלים על חורבנה כי יזכו לראות בבניינה ולשמוח בה. אבל חושבני שאין זו בשורת העתיד אלא דרישה בהווה. כי דווקא זה האוהב את ירושלים ומתאבל על חורבנה הרב, יכול לשמוח בה גם בשעת חורבנה. כי לכאורה למה יאבל וישומם עליה? האם אין ערים אחרות הבנויות על תלן? הלא רק מפני שיודע להעריך את חשיבותה וגודל ערכה של עיר הקודש, את כוחה הרב להשפיע אור וחיים. אם כה רב כוחה, אזי אין חורבנה לעולם. כוח החיים אשר בה יעלנה ויקימנה לשוב ולהבנות בנין עדי עד. ולכן כל היודע יותר להתאבל עליה, יכול ג"כ לשמוח גם עתה בשמחתה, ולחזות בעיני רוחו את בנינה".

**שמחת עולם**

"וּפְדוּיֵי ה' יְשׁוּבוּן וּבָאוּ צִיּוֹן בְּרִנָּה וְשִׂמְחַת עוֹלָם עַל רֹאשָׁם שָׂשׂוֹן וְשִׂמְחָה יַשִּׂיגוּן נָסוּ יָגוֹן וַאֲנָחָה". את המושג 'שִׂמְחַת עוֹלָם' אפשר לפרש בכמה אופנים:

א. הצירוף 'שִׂמְחַת עוֹלָם' מציין את משך זמן השמחה והתמדתה, 'שמחה לעולם', ולא שמחה זמנית, חולפת. דברי ישעיהו לא התקיימו בימי שיבת ציון מבבל, שאז לא נמשכה השמחה לעולם. נבואה זו תתקיים רק בגאולה העתידה אז השמחה על ראשם תהיה נצחית, ולא יהיו אחריה תוגה וגלות כלל (מלבי"ם).

ב. 'שִׂמְחַת עוֹלָם' נוגע במהות השמחה, שמחת הגאולה אינה שמחה ארעית, אלא מצב של קבע ושמחה מתמדת במובן של 'נצח', השכר הנצחי. נראה שתיאור זה עמד לפני עיני חכמים בדברם על השכר שלעתיד לבוא:

"העולם הבא אין בו לא אכילה ולא שתיה, ולא פריה ורביה, ולא משא ומתן, ולא קנאה ולא שנאה ולא תחרות, אלא צדיקים יושבין ועטרותיהם בראשיהם ונהנים מזיו השכינה" (ברכות י"ז א).

תיאור ציורי זה אינו פשטני אלא משל לתענוג הרוחני:

"כך אמרו החכמים הראשונים: העולם הבא אין בו לא אכילה ולא שתיה ולא תשמיש, אלא צדיקים יושבים ועטרותיהן בראשיהן ונהנין מזיו השכינה. הרי נתברר לך שאין שם גוף, לפי שאין שם אכילה ושתיה. וזה שאמרו צדיקים יושבים, על דרך חידה, כלומר נפשות הצדיקים מצויים שם בלא עמל ויגיעה. וכן זה שאמרו ועטרותיהן בראשיהם, כלומר דיעה שידעו שבגללה זכו לחיי עולם הבא, מצויה עמהם והיא העטרה שלהם, כענין שאמר שלמה בעטרה שעטרה לו אמו. והרי הוא אומר: ושמחת עולם על ראשם, ואין השמחה גוף שתנוח על הראש, כך עטרה שאמרו חכמים כאן היא הדעת. ומה זה שאמרו ונהנין מזיו השכינה, שיודעים ומשיגים מאמתת הקדוש ברוך הוא מה שאינן יודעים והם בגוף האפל והשפל" (רמב"ם תשובה ח' ד').

ג. 'שמחה שמעולם', השמחה הגדולה הראשונית, לה זכו בהר סיני:

"רבי סימאי: בשעה שהקדימו ישראל נעשה לנשמע, באו ששים ריבוא של מלאכי השרת לכל אחד ואחד מישראל קשרו לו שני כתרים, אחד כנגד נעשה ואחד כנגד נשמע. וכיון שחטאו ישראל ירדו מאה ועשרים ריבוא מלאכי חבלה ופירקום... אמר ריש לקיש: עתיד הקדוש ברוך הוא להחזירן לנו. שנאמר: ופדויי ה' ישובון ובאו ציון ברנה ושמחת עולם על ראשם, שמחה שמעולם על ראשם" (שבת פ"ח א. "..בלבם, לא נאמר אלא על ראשם, אלא מלמד שעתיד הקדוש ברוך הוא להחזירם להם לישראל לימות בן דוד ולעוה"ב לכך נאמר ושמחת עולם על ראשם" תנא דבי אליהו זוטא ד').

"שמחה שמעולם", מחזירה אותנו אל נקודת השיא של חיבור עם ישראל עם השכינה במתן תורה. הכתוב קושר אפוא את שתי השמחות, השמחה שמעולם תחזור ותתקיים בעת הגאולה בירושלים לעולם. אין זה חזון לעתיד לבוא בלבד, אלא בא לומר, שמה שהיה בשעת מתן תורה בסיני לא נעלם לחלוטין, הוא חוזר בכל הדורות בשעה שעוסקים בתורה. וכבר אמרו כך חכמים: ליהודים היתה אורה ושמחה וששון ויקר, אמר רב יהודה: אורה זו תורה" (מגילה ט"ז ב).

"השמחה במעשה המצוות מצוה בפני עצמה. וכשם שהמצוה עבודה לשי"ת, כך השמחה על המצוה נקראת עבודה. וכן כתיב: תַּחַת אֲשֶׁר לֹא עָבַדְתָּ אֶת ה' אֱלֹהֶיךָ בְּשִׂמְחָה (דברים כ"ח מז), והוא שכתוב: עבדו את ה' בשמחה (תהלים ק'), באר כי השמחה שלמות העבודה" (רבינו בחיי במדבר, הקדמה לפרשת נשא, וראה רמב"ם שביתת יום טוב ו' כ').

**שָׂשׂוֹן וְשִׂמְחָה יַשִּׂיגוּ**

א. "הששון הוא בגלוי והשמחה בלב, וכן האנחה בגלוי והיגון בלב, עד שהיגון שבלב ינוס מפני השמחה, האנחה בגלוי תנוס מפני הששון הגלוי" מלבי"ם.

ב. השמחה והיגון, מי רודף אחרי מי? בימי שיבת ציון מבבל אי אפשר היה לומר ש'היגון והאנחה נסו'. הגאולה התפתחה באופן הדרגתי, קודם הסתלקו לאט היגון והאנחה, ואז נוצר מקום לששון ולשמחה. כי אין ניסה אלא כאשר יש רודף. אבל הדברים מכוונים לגאולה העתידה שתהיה גאולה שלמה. היא תבוא באופן פתאומי, ואז הששון והשמחה ימלאו את הלב, הם ישיגו תחילה, וממילא ינוסו היגון והאנחה.

ג. הביטוי "שָׂשׂוֹן וְשִׂמְחָה יַשִֹּיגוּ, וְנָסוּ יָגוֹן וַאֲנָחָה", בא לשלול השלמה עם מצב כזה שמחכים שהיגון והאנחה יפנו את מקומם ויאפשרו לשמוח. לא כך, על הששון והשמחה לבוא עוד לפני כן, להשיג את היגון ולגרש את האנחה. השמחה המוקדמת, כפי שהוזכר לעיל, היא שמחת האמונה, היא שתוציא מירושלים את כל כוחותיה הגנוזים, ובזכותה תתקדם הגאולה ותבוא לידי השלמה.

ד. "שָׂשׂוֹן וְשִׂמְחָה יַשִֹּיגוּ, וְנָסוּ יָגוֹן וַאֲנָחָה". יגון שנס ומסתתר יש בו סכנה, הוא עלול לצוף בעתיד, על כן חובה היא להשיגו ולהפוך אותו עצמו לשמחה:

"היגון ואנחה בורחים ונסים מן השמחה, כי בעת השמחה, דרך היגון ואנחה לעמד מן הצד, אבל צריך לרדף אחריהם דיקא, ולהשיגם ולהגיעם, להכניס אותם דוקא לתוך השמחה. וזהו: "ששון ושמחה ישיגו" וכו' שהששון ושמחה ישיגו ויתפסו את היגון ואנחה, שהם נסים ובורחים מן השמחה, להכניס אותם בעל - כרחם לתוך השמחה. כי יש יגון ואנחה שהם הסטרא - אחרא, שאינם רוצים להיות מרכבה אל הקדשה, ועל - כן הם בורחים מן השמחה. על - כן צריך להכריח אותם לתוך הקדושה, דהינו השמחה, בעל - כרחם" (לקוטי מוהר"ן בתרא כ"ג).

**הכול מתחדש**

'שִׂמְחַת עוֹלָם' מתארת את שמחת הגאולה כתופעת קבע, ומציבה אותה כתכלית הגאולה, תולדתה ותפארתה. אך הפסוק חוזר ואומר: שָׂשׂוֹן וְשִׂמְחָה יַשִּׂיגוּ, כאן השמחה היא גם חלק מן הדרך, אמצעי במאבק עם היגון, ומציאות מתפתחת.

זה מעלה שאלה מהותית ביחס לשמחה: האם אין סתירה מובנית בין 'קבע' לבין 'שמחה'? האם אפשרית שמחת קבע, או שהקבע הוא מצב של קיפאון וקבעון המצמית את השמחה, ושמחה מתקיימת רק במצב של תנועה והתחדשות?

בספר העקרים (מאמר ב ס"ו) מצא לכך פתרון עמוק, המשלב אל תוך הקבע התפתחות והתחדשות ללא גבול:

"כל מבקש איזה דבר כפי ערך הדבר ההוא המבוקש ומדרגתו יהיה הכוסף אליו והשמחה בהשגתו. וכשיהיה הדבר הנכסף או המבוקש בעל תכלית, יכלה הכוסף כשישיגנו ותעמוד השמחה או תפסק. אבל כשיהיה הדבר הנכסף או המבוקש בלתי בעל תכלית, אי אפשר שיכלה הכוסף ולא שתפסק ההשגה. ולזה תתמיד השמחה עם שהיא תמיד מוגבלת, כמו שההשגה מוגבלת תמיד. ובעבור זה אמר הכתוב: ישמח לב מבקשי ה' (דה"א ט"ז), כי להיות השי"ת ושלמותו בלתי בעל תכלית כל מבקשי ה' אף על פי שישיג מה שישיג ממנו, לעולם תשאר התשוקה ותתמיד השמחה ולא תפסק, אבל תגדל תמיד כשתגדל ההשגה. ובעבור זה אמר המשורר: דרשו ה' ועוזו בקשו פניו תמיד. כלומר, כי השמחה במה שתשיגו ממנו לא תפסק עוד, כי תמיד תוסיף שמחה, מצד היותו ית' בלתי בעל תכלית".

מרן הרב זצ"ל הסביר אף הוא בסגנונו שלו את מהות ההתחדשות המתמדת של 'שמחת עולם':

"ההופעה שבאה לאדם, לחוש על ידה את היצירה, לא כדבר שכבר נגמר ונעשה, אלא כדבר שהוא תמיד מתהוה, מתעלה, מתפתח ומתרומם, זו היא שמעלה אותו מתחת השמש למעלה מן השמש, ממקום שאין כל חדש, למקום שאין כל ישן, שהכל מתחדש, ששמחת שמים וארץ הוה בו, כיום שנבראו בו" (אורות הקודש ח"ב החדוש התמידי – ב).

מגמת ההויה כולה, מצד החפץ הכמוס האין סופי, היא כפי הגלותה לנו, עצה גדולה של התעלות והוספה נצחית, שאם אין מציאות של קוטן וחסרון לא יוכל להיות רק גודל ומילוי, אבל לא התגדלות, ודריכה תדירית לתוספת ברכה (ח"ב השתלמות ושלמות – טו, ועוד ועוד).